**Scrisă cu jarul inimii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Iubirea mea tulburător de vie

Povestea mea şi-a ta cine-o va scrie?

Ne vor închide visul într-o carte

Să-l ducă peste veacuri mai departe?

Tot noi, şi-atunci, în viaţa următoare,

Două extreme cu zăpezi polare,

Vom sta pe cer şi vom culege norii,

Ne vor privi în treacăt muritorii.

Dar pân-atunci mai este încă vreme

Să împletim vreo câteva poeme

Pe balansoarul alb de pe verandă

În basmul scris cu miere şi lavandă.

- Iubirea mea, crâmpei de poezie,

Și stelele din cer or să ne știe

Că nu s-a scris nicicând pe bolt-albastră

Un basm peren ca și romanța noastră,

Nici azi și nici în epoci viitoare

Nu vor mai fi povești nemuritoare,

Magnolii albe să-nflorească-n versuri

Metafore să-mbrace mii de sensuri.

Hai să trăim etern această clipă,

Să n-o gonim iubindu-ne în pripă

Că timpul meu cu-al tău se suprapune

Și despre noi va scrie-ntreaga lume.

Liliana Trif Ioan Grigoraș